**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh zákona, ktorým sa mení a dopĺňa zákon č. 136/2000 Z. z. o hnojivách v znení neskorších predpisov (ďalej len „návrh zákona“) ako iniciatívny materiál.

Cieľom návrhu zákona je zabezpečenie implementácie nariadenia Európskeho parlamentu a Rady (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 v platnom znení (ďalej len „nariadenie (EÚ) 2019/1009“). Od 16. júla 2022 sa pri splnení podmienok a požiadaviek ustanovených nariadením (EÚ) 2019/1009 bude môcť uvádzať do obehu na európskom trhu EÚ produkt na hnojenie s označením CE.

Ďalším cieľom návrhu zákona je vykonanie úprav v nadväznosti na poznatky a potreby aplikačnej praxe. Z dôvodu klimatickej zmeny sa za ustanovených podmienok navrhuje predĺženie začiatku obdobia pre možnosť udelenia výnimky zo zakázaného obdobia pre aplikáciu dusíkatých hnojivých látok v zraniteľných oblastiach na ornej pôde. Navrhovanými úpravami vo vzťahu k  produktom na hnojenie a výživu rastlín, ktoré obsahujú čistiarenské kaly, sa sleduje zabezpečenie záujmu na  ochrane zdravia ľudí, zvierat a životného prostredia pri využívaní tohto alternatívneho zdroja živín,  a to vzhľadom na ich vplyv na poľnohospodársku pôdu, sekundárne na vodu a rastlinnú a živočíšnu produkciu. Ďalšie navrhované úpravy vychádzajúce z potrieb aplikačnej praxe zabezpečujú jednoznačnosť pri výklade a aplikácie príslušných ustanovení zákona.

Návrh zákona nebude predmetom vnútrokomunitárneho pripomienkového konania.

Návrh zákona bol predmetom predbežného pripomienkového konania a medzirezortného pripomienkového konania a predkladá sa bez rozporov s povinne pripomienkujúcimi subjektmi   
a bez rozporov s verejnosťou.

Dátum účinnosti sa upravuje vzhľadom na dátum uplatniteľnosti požiadaviek   
a podmienok uvádzania EU produktu na hnojenie do obehu podľa  čl. 53 nariadenia (EÚ) 2019/1009, teda od 16. júla 2022.